OBRAZLOŽITVENI MEMORANDUM

1. OZADJE PREDLOGA

Pogodba o delovanju Evropske unije kot temeljno pravilo o financiranju Unije določa, da se letni proračun Unije pripravi v skladu z večletnim finančnim okvirom. Da bi zagotovili, da zneski za financiranje skupne kmetijske politike (SKP) ustrezajo letnim posebnim zgornjim mejam za odhodke, povezane s trgom, in neposredna plačila v okviru razdelka 2 iz uredbe, ki naj bi jo Svet sprejel v skladu s členom 312(2) Pogodbe o delovanju Evropske unije, je bil z Uredbo Sveta (ES) št. 73/2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete[1] določen mehanizem finančne discipline. V skladu s tem mehanizmom je treba določiti prilagoditev ravni neposrednih plačil, če napovedi za financiranje neposrednih plačil in odhodkov, povezanih s trgom, ob upoštevanju kakršnih koli finančnih prenosov med Evropskim kmetijskim jamstvenim skladom (EKJS) in Evropskim kmetijskim skladom za razvoj podeželja (EKSRP) kažejo, da bo letna posebna zgornja meja iz razdelka 2 finančnega okvira presežena.

Pri pripravi predloga proračuna za leto 2014 so prve proračunske ocene za neposredna plačila in odhodke, povezane s trgom, pokazale, da bo posebna zgornja meja iz razdelka 2 za proračunsko leto 2014 po finančnih prenosih med EKJS in EKSRP verjetno presežena. Zato bi bilo treba za uskladitev z zgornjo mejo znižati raven neposrednih plačil.

Na podlagi tega Komisija predstavlja predlog za določitev prilagoditvene stopnje za neposredna plačila za koledarsko leto 2013, ki naj bi ga Evropski parlament in Svet sprejela do 30. junija 2013 v skladu s členom 11(1) Uredbe (ES) št. 73/2009, kakor je bila spremenjena z Uredbo (EU) št. 671/2012 Evropskega parlamenta in Sveta[2]. Če ta prilagoditvena stopnja ne bo določena do 30. junija 2013, bo Komisija navedeno stopnjo določila v skladu s členom 18(4) Uredbe Sveta (ES) št. 1290/2005 o financiranju skupne kmetijske politike[3].

Poleg določitve prilagoditvene stopnje s to uredbo člen 18(5) Uredbe (ES) št. 1290/2005 Komisiji tudi omogoča, da predlaga prilagoditev te stopnje na podlagi na novo pridobljenih informacij. Komisija bo svoje napovedi za odhodke, povezane s trgom, in neposredna plačila pregledala pri pripravi dopolnilnega pisma k predlogu proračuna za leto 2014 oktobra 2013 ter po potrebi predlagala prilagoditev prilagoditvene stopnje. Svet lahko prilagoditveno stopnjo prilagodi do 1. decembra 2013.

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

S tem predlogom se izvajajo pravila iz člena 11 Uredbe Sveta (ES) št. 73/2009 in člena 18 Uredbe Sveta (ES) št. 1290/2005. Predhodno posvetovanje z zainteresiranimi stranmi in priprava ocene učinka nista bila potrebna.

3. PRAVNI ELEMENTI PREDLOGA

Ta predlog določa odstotek prilagoditvene stopnje v okviru finančne discipline za koledarsko leto 2013.

Glede na to, da imajo države članice možnost poznih plačil kmetom zunaj predpisanega plačilnega obdobja, ki se uporablja za neposredna plačila, ter da se prilagoditvena stopnja v okviru finančne discipline lahko razlikuje od enega koledarskega leta do drugega, na zneske neposrednih plačil, ki se dodelijo kmetom, ne bi smela vplivati finančna disciplina, ki se razlikuje glede na to, kdaj države članice izvedejo plačilo kmetom. Za zagotovitev enakega obravnavanja kmetov bi bilo torej treba prilagoditveno stopnjo uporabiti za zneske neposrednih plačil, ki se dodelijo kmetom na podlagi zahtevkov za pomoč, vloženih zgolj v koledarskem letu 2013, ne glede na to, kdaj se bo plačilo kmetu dejansko izvedlo.

Neenakomerna porazdelitev neposrednih plačil med majhnimi in velikimi upravičenci je še vedno težava SKP. V tej uredbi je predlagano, da se prilagoditvena stopnja v okviru finančne discipline uporablja za zneske, ki presegajo 5 000 EUR, kar naj bi prispevalo k uresničevanju cilja bolj uravnotežene porazdelitve plačil. To je v skladu s predlogi glede finančne discipline v okviru reforme SKP v členu 8 predloga Komisije za Uredbo (EU) o vzpostavitvi pravil za neposredna plačila kmetom v podpornih shemah v okviru skupne kmetijske politike[4].

Neposredna plačila v Bolgariji, Romuniji in na Hrvaškem (ob upoštevanju njenega pristopa in od datuma njenega pristopa) so v koledarskem letu 2013 v postopku uvajanja. Zato se finančna disciplina v teh državah članicah ne bo uporabljala.

4. PRORAČUNSKE POSLEDICE

Izračun prilagoditvene stopnje v okviru finančne discipline je del priprave predloga proračuna za leto 2014, da se zagotovi uskladitev s posebno zgornjo mejo za odhodke, povezane s trgom, in neposredna plačila v okviru razdelka 2 za proračunsko leto 2014 po finančnih prenosih med EKJS in EKSRP, kot je določeno v Sklepih Evropskega sveta (z dne 7. in 8. februarja 2013) o večletnem finančnem okviru[5]. V skladu s Sklepi je rezerva za krizne razmere vključena v razdelek 2 in bo določena tako, da bo na začetku vsakega leta uporabljeno znižanje neposrednih plačil z mehanizmom finančne discipline.

Prve ocene proračunskih sredstev za neposredne pomoči in odhodke, povezane s trgom, so pokazale, da je treba skupni znesek neposrednih plačil, ki se lahko dodelijo kmetom za koledarsko leto 2013, znižati za 1 471,4 milijona EUR prek finančne discipline, da bi se upoštevala posebna zgornja meja za proračunsko leto 2014, določena v Sklepih Evropskega sveta (z dne 7. in 8. februarja 2013) o večletnem finančnem okviru, zmanjšana za zneske, ki so na voljo EKSRP v skladu s členom 10(b) in členom 136 Uredbe (ES) št. 73/2009 ter členom 52 predloga Komisije za Uredbo (EU) o vzpostavitvi pravil za neposredna plačila kmetom v podpornih shemah v okviru skupne kmetijske politike. Znižanje v okviru finančne discipline vključuje tudi 424,5 milijona EUR, potrebnih za določitev rezerve za krizne razmere.

Odstotek prilagoditvene stopnje v okviru finančne discipline, potreben za uskladitev z zgornjo mejo, je 4,981759 %. Pri izračunu tega odstotka se je upoštevalo, da se lahko uporablja le za zneske, ki presegajo 5 000 EUR, in ne v vseh državah članicah.

Zaradi uporabe te prilagoditvene stopnje se bodo znižali zneski neposrednih plačil za proračunske vrstice, iz katerih se krijejo odhodki v zvezi z zahtevki za pomoč, ki jih kmetje vložijo za koledarsko leto 2013 (proračunsko leto 2014). Skupno znižanje zaradi uporabe finančne discipline znaša 1 471,4 milijona EUR.

5. NEOBVEZNI ELEMENTI

Na tej stopnji kot previdnostni ukrep prilagoditvena stopnja v okviru finančne discipline, predlagana v tej uredbi, temelji na Sklepih Evropskega sveta (z dne 7. in 8. februarja 2013) o večletnem finančnem okviru. Vendar bo končni izračun stopnje finančne discipline odvisen od posebne zgornje meje v okviru razdelka 2, določene v Uredbi Sveta o večletnem finančnem okviru za obdobje 2014–2020 in Medinstitucionalnem sporazumu med Evropskim parlamentom, Svetom in Komisijo o sodelovanju v proračunskih zadevah in dobrem finančnem poslovodenju.

2013/0087 (COD)

Predlog

UREDBA EVROPSKEGA PARLAMENTA IN SVETA

o določitvi prilagoditvene stopnje za neposredna plačila, določene v Uredbi (ES) št. 73/2009, za koledarsko leto 2013

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije, zlasti člena 43(2) Pogodbe,

ob upoštevanju predloga Evropske komisije,

po predložitvi osnutka zakonodajnega akta nacionalnim parlamentom,

[ob upoštevanju mnenja Evropskega ekonomsko-socialnega odbora[6],]

[ob upoštevanju mnenja Odbora regij[7],]

v skladu z rednim zakonodajnim postopkom,

ob upoštevanju naslednjega:

(1) Člen 11(1) Uredbe Sveta (ES) št. 73/2009 z dne 19. januarja 2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete[8] določa, da morajo zneski za financiranje odhodkov, povezanih s trgom, in neposredna plačila skupne kmetijske politike (SKP) v proračunskem letu 2014 ustrezati letnim zgornjim mejam, določenim na podlagi uredbe, ki jo Svet sprejme v skladu s členom 312(2) Pogodbe o delovanju Evropske unije. Člen 11(1) Uredbe (ES) št. 73/2009 določa tudi, da je treba določiti prilagoditev neposrednih plačil (v okviru finančne discipline), če napovedi za financiranje neposrednih plačil in odhodkov, povezanih s trgom, povečane za zneske, ki izhajajo iz uporabe člena 10c in člena 136 navedene uredbe, vendar pred uporabo člena 10a navedene uredbe in brez upoštevanja meje 300 000 000 EUR, kažejo, da bo letna zgornja meja presežena. V skladu s členom 11(2) Uredbe (ES) št. 73/2009 Evropski parlament in Svet navedeno prilagoditev določita do 30. junija na podlagi predloga Komisije, ki se predloži najpozneje do 31. marca koledarskega leta, za katero se prilagoditev uporablja.

(2) Napovedi za neposredna plačila in odhodke, povezane s trgom, določene pri pripravi predloga proračuna za leto 2014, kažejo, da bo letna zgornja meja za Evropski kmetijski jamstveni sklad (EKJS) za proračunsko leto 2014 verjetno presežena, pri čemer se upošteva potreba po določitvi rezerve za krizne razmere iz Sklepov Evropskega sveta (z dne 7. in 8. februarja 2013) o večletnem finančnem okviru. Zato bi bilo treba določiti prilagoditveno stopnjo za neposredna plačila iz Priloge I k Uredbi (ES) št. 73/2009.

(3) Praviloma kmetje, ki vložijo zahtevek za pomoč za neposredna plačila za eno koledarsko leto (N), plačilo prejmejo v predpisanem plačilnem obdobju, ki sodi pod proračunsko leto (N + 1). Vendar imajo države članice ob določenih omejitvah možnost, da izvedejo pozna plačila kmetom po preteku tega plačilnega obdobja brez kakršnih koli časovnih omejitev. Taka pozna plačila se lahko izvedejo v poznejšem proračunskem letu. Pri uporabi finančne discipline za dano koledarsko leto se prilagoditvena stopnja ne bi smela uporabljati pri plačilih, za katera so bili zahtevki za pomoč vloženi v koledarskih letih, za katera se finančna disciplina ne uporablja. Zato je za zagotovitev enakega obravnavanja kmetov primerno določiti, da se prilagoditvena stopnja uporablja za plačila, za katera so bili zahtevki za pomoč vloženi v koledarskem letu, za katero se finančna disciplina uporablja, ne glede na to, kdaj se plačilo kmetom izvede.

(4) Mehanizem finančne discipline je bil skupaj z modulacijo uveden z reformo SKP leta 2003. Oba instrumenta sta omogočila linearno znižanje zneskov neposrednih plačil, ki se dodelijo kmetom. Glede na posledice neenakomerne porazdelitve neposrednih plačil med majhnimi in velikimi upravičenci se je modulacija uporabljala za zneske, ki presegajo 5 000 EUR, da bi se dosegla bolj uravnotežena porazdelitev plačil. Za koledarsko leto 2013 prilagoditev neposrednih plačil iz člena 10(a) Uredbe (ES) št. 73/2009 še naprej določa enako izvzetje kot modulacija. Finančno disciplino bi bilo treba uporabljati podobno, da bi se prispevalo tudi k uresničevanju cilja bolj uravnotežene porazdelitve plačil; zato je primerno določiti uporabo prilagoditve stopnje samo za zneske, ki presegajo 5 000 EUR.

(5) Člen 11(3) Uredbe (ES) št. 73/2009 določa, da se v okviru uporabe razporeda povečanj iz člena 121 navedene uredbe za vsa neposredna plačila, ki se dodeljujejo v novih državah članicah v smislu člena 2(g) navedene uredbe, finančna disciplina ne uporablja za nove države članice do začetka koledarskega leta, za katero je raven neposrednih plačil, ki se uporabljajo v novih državah članicah, vsaj enaka tedaj veljavni ravni takih plačil v drugih državah članicah. Ker za neposredna plačila v Bolgariji in Romuniji še vedno velja uporaba razporeda povečanj v koledarskem letu 2013, se prilagoditvena stopnja, določena s to uredbo, ne bi smela uporabljati za plačila kmetom v teh državah članicah.

(6) Uredba (ES) št. 73/2009 je bila prilagojena z Aktom o pristopu Hrvaške. Spremembe zaradi zadevne prilagoditve bodo začele veljati samo pod pogojem in z dnem začetka veljavnosti Pogodbe o pristopu Hrvaške. Ker za Hrvaško v koledarskem letu 2013 velja uporaba razporeda povečanj iz člena 121 Uredbe (ES) št. 73/2009, se prilagoditvena stopnja, določena s to uredbo, ne bi smela uporabljati za plačila kmetom na Hrvaškem, pod pogojem in od dneva njenega pristopa –

SPREJELA NASLEDNJO UREDBO:

Člen 1

1. Zneski neposrednih plačil v smislu člena 2(d) Uredbe (ES) št. 73/2009, ki presegajo 5 000 EUR in se dodelijo kmetu na podlagi zahtevka za pomoč, vloženega za koledarsko leto 2013, se znižajo za 4,981759 %.

2. Znižanje iz odstavka 1 se ne uporablja v Bolgariji, Romuniji in na Hrvaškem.

Člen 2

Ta uredba začne veljati sedmi dan po objavi v Uradnem listu Evropske unije.

Člen 1(2) se za Hrvaško uporablja pod pogojem in z dnem začetka veljavnosti Pogodbe o pristopu Hrvaške.

Ta uredba je zavezujoča v celoti in se neposredno uporablja v vseh državah članicah.

V Bruslju,

Za Evropski parlament Za Svet

Predsednik Predsednik

OCENA FINANČNIH POSLEDIC || FS/13/283098

6.15.2013.1

|| DATUM: 11. 3. 2013

1. || PRORAČUNSKA VRSTICA: Glej proračunske napovedi po prilagoditvi (nekdanja modulacija) in finančni disciplini po postavki spodaj: 05 03 01 01 (SEP) 05 03 01 02 (SEPP) 05 03 01 03 (Ločeno plačilo za sladkor) 05 03 01 04 (Ločeno plačilo za sadje in zelenjavo) 05 03 01 05 (Posebna podpora (člen 68) – Ločene neposredne pomoči) 05 03 01 06 (Ločeno plačilo za jagodičevje) 05 03 02 06 (Premije za krave dojilje) 05 03 02 07 (Dodatna premija za krave dojilje) 05 03 02 13 (Premija za ovce in koze) 05 03 02 14 (Dodatna premija za ovce in koze) 05 03 02 28 (Pomoč za sviloprejke) 05 03 02 39 (Dodatna sredstva za pridelovalce sladkorne pese in sladkornega trsa) 05 03 02 40 (Pomoč na površino za bombaž) 05 03 02 44 (Posebna podpora (člen 68) – Vezane neposredne pomoči) 05 03 02 50 (POSEI – Podporni programi Evropske unije) 05 03 02 52 (POSEI – Egejski otoki) Vrstica za rezervo za krizne razmere || ODOBRITVE: 30 107 mio. EUR 7 302 mio. EUR 274 mio. EUR 12 mio. EUR 473 mio. EUR 11 mio. EUR 882 mio. EUR 47 mio. EUR 21 mio. EUR 7 mio. EUR 0,5 mio. EUR 20 mio. EUR 230 mio. EUR 987 mio. EUR 406 mio. EUR 19 mio. EUR 424,5 mio. EUR

2. || NASLOV: Predlog UREDBE EVROPSKEGA PARLAMENTA IN SVETA o določitvi prilagoditvene stopnje za neposredna plačila, določene v Uredbi (ES) št. 73/2009, za koledarsko leto 2013

3. || PRAVNA PODLAGA: Člen 43(2) Pogodbe o delovanju Evropske unije

4. || CILJI: Ta uredba določa prilagoditveno stopnjo v okviru finančne discipline, ki se uporablja za zneske neposrednih plačil, ki presegajo 5 000 EUR in se dodelijo kmetom na podlagi zahtevkov za pomoč, vloženih za koledarsko leto 2013.

5. || FINANČNE POSLEDICE || 12-MESEČNO OBDOBJE (v mio. EUR) || TEKOČE PRORAČUNSKO LETO 2013 (v mio. EUR) || NASLEDNJE PRORAČUNSKO LETO 2014 (v mio. EUR)

5.0 || ODHODKI – V BREME PRORAČUNA EU (NADOMESTILA/INTERVENCIJE) – DRŽAVNI ORGANI – DRUGO || –1 471,4 +424,5 || n.r. || –1 471.,4 +424,5

5.1 || PRIHODKI – LASTNA SREDSTVA EU (PRELEVMANI/CARINE) – DRŽAVNA SREDSTVA || || ||

|| || 2015 || 2016 || 2017 || 2018

5.0.1 || OCENJENI ODHODKI || || || ||

5.1.1 || OCENJENI PRIHODKI || || || ||

5.2 || METODA IZRAČUNA: Glej Opombe.

6.0 || ALI SE PROJEKT LAHKO FINANCIRA Z ODOBRENIMI PRORAČUNSKIMI SREDSTVI, VPISANIMI V USTREZNO POGLAVJE TEKOČEGA PRORAČUNA? || n.r.

6.1 || ALI SE PROJEKT LAHKO FINANCIRA S PRENOSOM MED POGLAVJI TEKOČEGA PRORAČUNA? || n.r.

6.2 || ALI BO POTREBNA DOPOLNITEV PRORAČUNA? || NE

6.3 || ALI BO TREBA ODOBRENA PRORAČUNSKA SREDSTVA VNESTI V PRIHODNJE PRORAČUNE? || NE

OPOMBE: Izračun prilagoditvene stopnje v okviru finančne discipline temelji na Sklepih Evropskega sveta (z dne 7. in 8. februarja 2013) o večletnem finančnem okviru. Vendar bodo končne proračunske posledice odvisne od posebne zgornje meje v okviru razdelka 2, določene v Uredbi Sveta o večletnem finančnem okviru za obdobje 2014–2020 in Medinstitucionalnem sporazumu med Evropskim parlamentom, Svetom in Komisijo o sodelovanju v proračunskih zadevah in dobrem finančnem poslovodenju. Prve ocene proračunskih sredstev za neposredna plačila in odhodke, povezane s trgom, za predlog proračuna za leto 2014 so pokazale, da je treba skupni znesek neposrednih plačil, ki se lahko dodelijo kmetom za koledarsko leto 2013, znižati za 1 471,4 milijona EUR prek finančne discipline, da bi se upoštevala neto zgornja meja EKJS za proračunsko leto 2014 ter določila rezerva za krizne razmere (424,5 milijona EUR). Potrebna prilagoditvena stopnja v okviru finančne discipline je 4,981759 %. Prilagoditvena stopnja je bila izračunana ob upoštevanju ocenjenega deleža neposrednih plačil, ki se dodelijo kmetom, pod zneskom 5 000 EUR za vsako shemo neposrednih plačil v okviru finančne discipline in za vsako izmed držav članic, razen za Bolgarijo, Romunijo in Hrvaško. Ker so v koledarskem letu 2013 neposredna plačila v Bolgariji, Romuniji in na Hrvaškem (ob upoštevanju njenega pristopa in od datuma njenega pristopa) v postopku uvajanja, se za te države finančna disciplina ne uporablja. Ocenjeni znesek znižanja zaradi finančne discipline po proračunski postavki je: 05 03 01 01 (SEP) 1 172,3 mio. EUR 05 03 01 02 (SEPP) 160,5 mio. EUR 05 03 01 03 (Ločeno plačilo za sladkor) 9,5 mio. EUR 05 03 01 04 (Ločeno plačilo za sadje in zelenjavo) 0,35 mio. EUR 05 03 01 05 (Posebna podpora (člen 68) – Ločene neposredne pomoči) 19,9 mio. EUR 05 03 01 06 (Ločeno plačilo za jagodičevje) 0,2 mio. EUR 05 03 02 06 (Premije za krave dojilje) 38,7 mio. EUR 05 03 02 07 (Dodatna premija za krave dojilje) 2,4 mio. EUR 05 03 02 13 (Premija za ovce in koze) 0,3 mio. EUR 05 03 02 14 (Dodatna premija za ovce in koze) 0,2 mio. EUR 05 03 02 28 (Pomoč za sviloprejke) 0,0 mio. EUR 05 03 02 39 (Dodatna sredstva za pridelovalce sladkorne pese in sladkornega trsa) 1,1 mio. EUR 05 03 02 40 (Pomoč na površino za bombaž) 11,6 mio. EUR 05 03 02 44 (Posebna podpora (člen 68) – Vezane neposredne pomoči) 39,5 mio. EUR 05 03 02 50 (POSEI – Podporni programi Evropske unije) 14,5 mio. EUR 05 03 02 52 (POSEI – Egejski otoki) 0,3 mio. EUR Neto zgornja meja EKJS za proračunsko leto 2014 je bila izračunana na podlagi posebne zgornje meje, določene za odhodke, povezane s trgom, in neposredna plačila v okviru razdelka 2, v skladu s Sklepi Evropskega sveta (z dne 7. in 8. februarja 2013) za proračunsko leto 2014, po odštetju zneskov finančnih prenosov med EKJS in EKSRP na podlagi člena 10(b) in člena 136 Uredbe (ES) št. 73/2009 ter člena 52 predloga Komisije za Uredbo (EU) o vzpostavitvi pravil za neposredna plačila kmetom v podpornih shemah v okviru skupne kmetijske politike. Predlagana uredba ima proračunske posledice, saj so bile prve ocene proračunskih sredstev za neposredna plačila (pred upoštevanjem finančne discipline) znižane za zneske, prikazane zgoraj, po uporabi prilagoditvene stopnje, predlagane v tem osnutku uredbe. Zahtevane odobritve za poglavje 05 03 (Neposredne pomoči) za predlog proračuna za leto 2014, kot so določene v točki 1 te ocene finančnih posledic za proračunske postavke, za katere se izvaja finančna disciplina, torej upoštevajo neto zgornjo mejo EKJS za proračunsko leto 2014 in določitev zneska rezerve za krizne razmere.

[1] UL L 30, 31.1.2009, str. 16.

[2] UL L 204, 31.7.2012, str. 11.

[3] UL L 277, 21.10.2005, str. 1.

[4] COM(2011) 625/2 z dne 19.10.2011.

[5] EUCO 37/13 z dne 8. februarja 2013.

[6] UL C , , str. .

[7] UL C , , str. .

[8] UL L 30, 31.1.2009, str. 16.